Bomio manwl

Term milwrol yw bomio manwl sy'n cyfeirio at gyrch awyr sy'n gollwng bomiau wedi eu hanelu at union fan y targed. Mae'n wahanol felly i fomio ardal, sef gollwng bomiau ar ardal gyffredinol y targed. Nod bomio manwl yw i achosi'r difrod mwyaf i'r targed, ac i leihau difrod ystlysol megis marwolaethau sifiliaid. Ymddengys y term Saesneg "precision bombing" am y tro cyntaf ym mhapur newydd The Times ym 1934. Yn y cyfnod hwn, cyfeiriodd at ollwng bomiau o awyrennau milwrol gydag anelydd tuag at darged penodol, er enghraifft llong neu ffatri. Ar ddechrau'r Ail Ryfel Byd, ceisiodd y Cynghreiriaid ddinistrio targedau'r gelyn yn strategol mewn cyrchoedd yng ngolau dydd gyda bomio manwl. Fodd bynnag, nid oedd technoleg yn ddigonol ar y pryd i daro targedau'n gyson, felly trodd yr Awyrlu Brenhinol a Chorfflu Awyr Byddin yr Unol Daleithiau at fomio ardal ac hyd yn oed bomio dirlawn, gan ddinistrio dinasoedd cyfan. Dilynwyr strategaeth debyg yn rhyfeloedd Corea a Fietnam. Yn sgil datblygiadau technolegol yn y 1980au, cynhyrchwyd bomiau annel a all daro targed yn fanwl gywir, ac yn Rhyfel y Gwlff dechreuodd yr oes newydd o fomio manwl. Serch, dim ond mor gywir â'r wybodaeth a roddir iddi y gall y dechnoleg fod, ac mae lluoedd yr Unol Daleithiau yn enwedig wedi cael eu beirniadu am ymosod ar dargedau anghywir os nad targedu sifiliaid ar bwrpas.